和李校書新題樂府十二首 縛戎人
作者：元稹
朝代：唐

paragraphs: 邊頭大將差健卒，入抄禽生快於鶻。
但逢赬面即捉來，半是邊人半戎羯。
大將論功重多級，捷書飛奏何超忽。
聖朝不殺諧至仁，遠送炎方示微罰。
萬里虛勞肉食費，連頭盡被氈裘暍。
華裀重席臥腥臊，病犬愁鴣聲咽嗢。
中有一人能漢語，自言家本長城窟。
少年隨父戍安西，河渭瓜沙眼看沒。
天寶未亂猶數載，狼星四角光蓬勃。
中原禍作邊防危，果有豺狼四來伐。
蕃馬臕成正翹健，蕃兵肉飽爭唐突。
煙塵亂起無亭燧，主帥驚跳棄旄鉞。
半夜城摧鵝雁鳴，妻啼子叫曾不歇。
陰森神廟未敢依，脆薄河冰安可越。
荆棘深處共潛身，前困蒺藜後臲卼。
平明蕃騎四面走，古墓深林盡株榾。
少壯爲俘頭被髠，老翁留居足多刖。
烏鳶滿野尸狼藉，樓榭成灰牆突兀。
暗水濺濺入舊池，平沙漫漫鋪明月。
戎王遣將來安慰，口不敢言心咄咄。
供進腋腋御叱般，豈料穹廬揀肥腯。
五六十年消息絕，中間盟會又猖獗。
眼穿東日望堯雲，腸斷正朝梳漢髮。
近年如此思漢者，半爲老病半埋骨。
常教孫子學鄉音，猶話平時好城闕。
老者儻盡少者壯，生長蕃中似蕃悖。
不知祖父皆漢民，便恐爲蕃心矻矻。
緣邊飽餧十萬衆，何不齊驅一時發。
年年但捉兩三人，精衛銜蘆塞溟渤。